ঢাকা, ১৩  জুলাই (শীর্ষ নিউজ ডটকম): সড়ক দুর্ঘটনায় আহত বিজিবি সদস্য সিপাহী আবুল বাসার (১৬) রাজধানীর ক্যান্টনমেন্ট থানাধীন সম্মিলিত সামরিক হাসপাতালে (সিএমএইচ) চিকিৎসারত অবস্থায় মারা গেছেন। আজ বুধবার সকাল সাড়ে ৯টার দিকে তিনি মারা যান।  সূত্র জানায়, সিপাহী আবুল বাসার পিলখানায় ২৪ নম্বর ব্যাটালিয়নে চাকরিরত ছিলেন। গত ৭ জুলাই তিনি ছুটি নিয়ে শ্বশুড়বাড়ি চট্টগ্রামে যান। চট্টগ্রামের মিরসরাইয়ে একটি সিএনজি করে যাওয়ার সময় ট্রাকের ধাক্কায় তিনি সস্ত্রীক আহত হন। আহত অবস্থায় প্রথমে তাকে ফেনী মেডিকেল কলেজ হাসপাতালে ভর্তি করা হয়।  অবস্থা খারাপ দেখে তাকে পরবর্তীতে পিলখানা মেডিকেলে নিয়ে আসা হয়। এরপর অবস্থা আরও খারাপ হলে তাকে সম্মিলিত সামরিক হাসপাতালে নেয়া হলে আজ সকাল সাড়ে ৯টার দিকে কর্তব্যরত চিকিৎসক তাকে মৃত ঘোষণা করেন।  এ ব্যাপারে যোগাযোগ করা হলে ক্যান্টনমেন্ট থানার অফিসার ইনচার্জ শীর্ষ নিউজ ডটকমকে জানান, ঘটনাটি চট্টগ্রামের মিরসরাইয়ে ঘটেছে। এ বিষয়ে তিনি অবগত হলেও তার থানা এ বিষয়ে সংশ্লিষ্ট নয়।  (শীর্ষ নিউজ ডটকম/এএমএন/এএ/এম/ এআইকে/২০.২০ ঘ.)